Polisiehoës weer vandag in hof oor Marikana-sterftes | Maroela Media
Die saak teen die voormalige adjunk-kommissaris van polisie in Noordwes, genl.maj. William Mpembe, en drie ander senior polisiebeamptes, word Dinsdag in die hooggeregshof in Mogwase, Noordwes, voortgesit. Die saak hou verband met die Marikana-protes in 2012 toe meer as 30 mynwerkers deur die polisie doodgeskiet is.
Hulle is in Maart 2018 in hegtenis geneem nadat 'n ondersoek deur Opod aan die lig gebring het dat 'n mynwerker, Modisaotsile van Wyk Sagalala, in 2012 in polisieaanhouding gesterf het en nie in die hospitaal of op die toneel by Marikana nie. Polisiebeamptes het 34 mynwerkers op 16 Augustus 2012 doodgeskiet tydens 'n gewelddadige staking by Lonmin se platinummyn in Marikana naby Rustenburg.
Die staat voer aan die beskuldigdes het destyds die omstandighede rondom Sagalala se dood verbloem.
Die hof het tydens 'n vorige verskyning gehoor dat 'n mynwerker die naam van 'n medemynwerker aan die polisie verskaf het, wat destyds in 'n polisie-vragmotor in Marikana gesterf het ná die skietery op 16 Augustus.
"'n Man wat saam met ander in hegtenis geneem is, het vir my die naam van die oorledene gegee maar het geweier om sy eie naam te gee," het brig. Samuel Seboloki, voormalige bevelvoerder van die Atteridgeville-polisiestasie, in Augustus vanjaar getuig.
Seboloki is deur adv. Jan Ellis, vir Mpembe en Van Zyl, aan kruisondervraging onderwerp.
Maroela Media het vroeër berig die Lonmin-mynperseel in Marikana is destyds as 'n aanhoudingsentrum gebruik om foto's en vingerafdrukke te neem van mynwerkers wat in hegtenis geneem is ná die slagting van 16 Augustus.
Volgens Seboloki was hy destyds die bevelvoerder by dié aanhoudingsentrum en het hy kol. Madoda gebel om toesig te hou oor speurders in die sentrum. Hy het getuig dat hy die hantering van die misdaadtoneel, waar 'n liggaam in 'n polisie-vragmotor gevind is, aan Madoda en Pule oorgelaat het, omdat hulle oor wye kennis van misdaadtoneelbestuur beskik het.
Sagalala se liggaam het destyds in 'n vragmotor by die aanhoudingsentrum aangekom. Seboloki het gesê hy is in kennis gestel van 'n man wat besig is om in die vragmotor te sterf. Toe hy gaan ondersoek instel het hy die man op sy linkerkant sien lê.
Hy het daarna 'n telefoonoproep na die gesamentlike operasionele sentrum gemaak om Mpembe, toe die algemene bevelvoerder van die operasie, en Van Zyl, toe die provinsiale speurhoof, in te lig oor die sterwende mynwerker.
Hy het gesê dat hy destyds nie die besonderhede van die paramedikus gekry het wat Sagalala dood verklaar het nie, omdat hy verwag het dat Pule en Madoda dit sou doen.
"Ek was die bevelvoerder van die aanhoudingsentrum [en] ek het nou saamgewerk met Pule en Madoda. Ek het verwag dat hulle daardie besonderhede sou kry," het Seboloki aan die hof gesê.
Hy het bygevoeg dat Madoda die liggaam aan Thomas Setshedi, die beampte wat die foto's van die oorledene geneem het, uitgewys het.
Kaapse damme voller; droogte pla steeds
Doen die polisie hulle werk word hulle aangekla. Doen hulle dit nie kla almal. Watter kant toe? Die stakers by Marikana het met panga`s en ander wapens opgedaag. Daar is `n polisieman dood aan `n kapwond tydens die storie. Ek dink dis tyd dat alle stakings en protes optogte verbied of verban moet word. Dit loop NOOIT vreedsaam af nie. Daar is altyd skade of beserings, of iemand dood.
Hoe lank wil hulle nou regtig nou nog aan hou met die? 7 jaar nou al dis n grap regtig.
So ver ek kan onthou was lede van die Polisie ook vermoor maar glo nie enige iemand was nog daarvoor gearresteer nie.
Wat het geword van die Britse joernalis wat n berig geplaas het dat die stakers eerste op die polisie geskiet het? Wat die polisie se optrede selfverdediging maak. Stakers moet geleer word staak beteken STOP WAARMEE KY NESIG IS. Nie vaar die land in en breek en brand nie. Nie pak die pad vol bande en steek dit aan die brand nie. Nie plunder winkel of rand mense aan of intimideer hulle nie. As hulle ontevrede is met salarisse , voordele en werksomstandighede, staan dit hulle vry om te bedank en ander werk in die eff of anc te vind.